《浮邱社诗上赵縠阳太史宪长 其六》
明代·霍与瑕

出郭为寻方外胜，登楼全览洞中天。澄潭鸭绿涵高树，晚稻鹅黄遍下田。

万里长空稀过雁，一林寒露有鸣蝉。感怀欲作悲秋赋，几度凭阑意惘然。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。